
A krimináltaktika fejlődési tendenciái – új kihallgatási metódusok

A nyomozás egyik kulcskérdése a kihallgatott személyek vallomásainak az igazságtartalma. Emiatt a hazugság kiszűrése az egyik legnehezebb feladat. Mivel erre még senki nem találta fel az igazságszérumot, kifejezetten ezért találtam fontosnak, hogy a nyomozati eljárást eredményesebbé tevő és a bizonyítékok megszerzését szolgáló új kihallgatási taktikák gyakorlati alkalmazásának a lehetőségével foglalkozzak.
Napjainkban a pszichológia szerepe vitathatatlan és egyre jobban erősödik főleg a nyomozóhatóság tagjai számára, amelynek ismerete és alkalmazása elengedhetetlen és haszna kétségbevonhatatlan.
Ezeket a téziseket szem előtt tartva vizsgáltam meg a kihallgatást általánosságban és kriminálpszichológiai megközelítésben dolgozatom első részeiben.
Mindezek után három kihallgatási metódussal foglalkoztam, melyek a következőek:
a) SAI metódus (Self- Administered Interview),
b) PEACE metódus (A kihallgatási taktikánál a mozaikszó a kihallgatás bizonyos fázisait jelenti. P- Prepare and Planning- Előkészület, tervezés, E- Engage or Explain- a magyarázat, A- Account- vagyis beszámolás, C- Closure az az befejezés, lezárás, és végül, E- mint Evaluate- vagyis az értékelés fázisa.),
c) és végül a SUE metódus (Strategic Use of Evidence).
Dolgozatomban ezeknek a kihallgatási technikáknak a fogalmi meghatározását, végrehajtási folyamatuk ismertetését, valamint a három kihallgatási metódus összehasonlítását különböző szempontok alapján (előnyök, hátrányok, cél, eszköz, szakképzettség, pénz, alkalmazási kör, bűncselekmények típusa) végeztem el.
Végül pedig empirikus kutatásomban arra kerestem a választ, hogy ezek a kihallgatási technikák megvalósulnak-e már a gyakorlatban, ha nem, akkor felhasználhatóak lennének-e, illetve alkalmazásuk eredményesebbé teheti-e a nyomozati eljárást a bizonyítékok megszerzését.
A kutatás során mélyinterjúkat készítettem a Baranya Megyei Rendőr- főkapitányság Bűnügyi és Vizsgálati Osztályának tagjaival egyaránt, ügyiratok feldolgozásával foglalkoztam, valamint kihallgatásokon vettem részt. Ennek a három tevékenységnek az eredményeképp kapott válaszokat, összesítettem, értékeltem és vontam le következtetéseimet, megállapításaimat, amelyeket az egyes kihallgatási metódusokra nézve külön- külön vezettem le.




